Voormalige SAID-beamptes in hofLede van die Organisasie teen Belastingmisbruik (Outa) buite die Pretoria-landdroshof om die drie beskuldigdes te ondersteun. Foto: Brenda Masilela/ANA Drie voormalige beamptes van die Suid-Afrikaanse Inkomstediens (SAID) het Maandag in die Pretoria-landdroshof verskyn op aanklagte van korrupsie en oortreding van die Wet op die Onderskepping van Inligting en Voorsiening van Kommunikasieverwante Inligting (Rica). Ivan Pillay‚ Johann van Loggerenberg en Andries Janse van Rensburg word daarvan beskuldig dat hulle in 2007 onwettig op die kantore van die Nasionale Vervolgingsgesag (NVG) gespioeneer het. Die saak is tot 18 Junie uitgestel wanneer dit in die Noord-Gautengse hooggeregshof aangehoor sal word. Die drie beskuldigdes is op waarskuwing vrygelaat. Staatsadvokaat Sello Maema het gesê die beskuldigdes mag nie met enige van die staat se getuies inmeng nie en moet die ondersoekbeampte in kennis stel indien hulle in die buiteland wil reis. Lawrence Hodes, die beskuldigdes se regsverteenwoordiger, het aan die hof gesê sy kliënte is glad nie van voorneme om die gereg te probeer ontduik nie. “Die beskuldigdes het die hoogste respek vir hierdie hof, hulle sal nie die hof ontduik nie. Hulle glo hulle is heeltemal onskuldig op hierdie aanklagte. Nie een van hulle het enige vorige skuldigbevindings of hangende sake teen hulle nie en ek het die erns van hul vertoë aan die hof verduidelik,” het Hodes gesê. Die landdros het die beskuldigdes aangesê om brig. Nyameka Xaba op skrif in kennis te stel indien hulle die land wil verlaat. Die Valke ondersoek die voormalige hoë-risiko-ondersoekeenheid van die SAID, asook voormalige SAID-kommissaris Pravin Gordhan, omdat hulle glo deelgeneem het aan die onwettige onderskepping van inligting en spioenasie. Daar is egter vrae rondom die ondersoek wat deur kritici bestempel is as ŉ politieke komplot teen Gordhan.